
S-au fâsâit și regenerabilele. Lipsesc 80 milioane de kilometri de rețea 


Țeapa regenerabilelor. Nu au la ce să se conecteze 


Deși oarecum s-a mai domolit avântul preţurilor la instalarea fotovoltaicelor și 
chiar și a eolienelor, marea problemă a regenerabilelor este imposibilitatea de 
integrare a acestora. Chiar Agenţia Internaţională a Energiei (IEA) atrage 
atenţia că mii de proiecte stau pe liste de așteptare incerte pentru conectarea la 
reţelele care încă nu există. Și asta pentru că, la nivel mondial, mai este nevoie 
de 80 de milioane de kilometri de rețea, practic, o dublare a capacităţii. 


: Când 
politicile energetice se fac din birourile funcționărimii de la Bruxelles, pe principiul să 
punem căruța înaintea calului, rezultatele sunt previzibile. Marea revoluţie a energiei 
regenerabile s-a terminat înainte de a începe, având în vedere un obstacol insurmontabil 
pe termen foarte lung care s-a arătat în ultima perioadă. 


Un obstacol semnalat chiar de Agenţia Internaţională a Energiei (IEA), care a arătat că 
așa-zisa energie curată necesită acum investiții masive de integrare. Astfel, potrivit 
agenției, în timp ce tehnologiile de energie regenerabilă au ajuns competitive cu costurile 
combustibililor fosili, infrastructura fundamentală necesară pentru implementarea lor este 
în urmă. Capacitatea insuficientă a reţelei pentru a integra cote tot mai mari de energie 
regenerabilă cu centrele de cerere ameninţă să submineze progresul și să înăbușe 
potențial investiţiile viitoare, susține agenţia. 


"Lipsa capacităţii rețelei are implicații semnificative și pentru obiectivele internaționale 
privind clima și energia. Iar sarcina de a o corecta este descurajantă. La nivel global, 
peste 80 de milioane de kilometri de infrastructură de rețea vor trebui adăugate sau 
renovate la nivel mondial până în 2040, dacă țările doresc să își îndeplinească 
angajamentele naţionale în materie de climă la timp și în totalitate. Acesta este 
echivalentul dublării lungimii rețelelor existente la nivel mondial”, se precizează într-un 
material apărut pe site-ul Agenţiei Internațională a Energiei (IEA). 


Bătaie pentru conectarea la reţea 


Investiţiile în rețelele electrice reprezintă o provocare cu care se confruntă economiile 
avansate, emergente și în curs de dezvoltare, iar pe piețele mature, cerințele pentru 
rețelele de electricitate existente sunt în creștere din cauza vehiculelor electrice, 
sistemelor de încălzire și răcire, alimentate anterior cu combustibili fosili, care au cote de 
piață mai mari și necesită acces la sistemele deja extinse, semnalează IEA. Conform 
acesteia, pe piețe precum SUA și Europa, printre altele, cel puţin 1.500 de gigawaţi de 
proiecte eoliene și solare fotovoltaice în stadii avansate sunt întârziate și în prezent 
așteaptă la cozile de conectare la rețea, de cinci ori mai mult decât cantitatea de energie 
solară fotovoltaică și eoliană nouă care a intrat în funcţiune în 2022. Mai mult, în 
economiile în curs de dezvoltare, în special în țările cele mai sărace, întreruperile cauzate 
de reţelele aflate în dificultate sau învechite reprezintă o preocupare constantă, pentru că 
afectează sistemele critice precum spitalele, producţia de alimente și operaţiunile 
comerciale. 


Cu toate acestea, în statele avansate și în curs de dezvoltare, unde upgrade-urile și 
extinderea rețelelor ar putea declanșa cele mai mari profituri financiare, de mediu și 
sociale, investiţiile în reţele au scăzut. Și asta în condiţiile în care îndeplinirea 
angajamentelor naționale privind clima ar însemna creșterea de trei ori a investiţiilor în 
rețea în următorii 15 ani față de nivelurile actuale, îndeplinirea scenariului cu emisii nete 
zero ar necesita o creștere de cinci ori. 


Se intră în declin 


Agenţia Internaţională a Energiei avertizează că infrastructura insuficientă sau lipsa 
capacităţii rețelei au implicaţii pentru investiţiile în surse regenerabile în general. 


De exemplu, fără reţele electrice fiabile și flexibile, riscul reducerii energiei din surse 
regenerabile - eliminarea efectivă a energiei sau oprirea completă a instalațiilor pentru 
perioade de timp - este mare și, potențial, descurajează investițiile dezvoltatorilor. “Este 
necesară o intensificare majoră a investițiilor în energie curată în general, cu o prioritate 
esențială pentru satisfacerea deficitului de rețele și a altor investiţii de integrare. Dar din 
cele 770 de miliarde de dolari canalizate în fiecare an în energie curată pentru statele 
dezvoltate și în curs de dezvoltare, doar o cincime este în prezent direcționată către 
construirea, extinderea și rețelele electrice de durată. Acest lucru se datorează în mare 
parte investițiilor potenţiale care nu se potrivesc așteptărilor de risc-randament ale 
investitorilor privaţi, subliniind rolul important al finanţării concesionale în proiectele de 
infrastructură importante din punct de vedere strategic”, mai precizează IEA. 


